
PARLAMENTUL ROMÂNIEI

CAMERA DEPUTAŢILOR
	     COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti 02.02.2010          

  Pl-x  648/2009                     


AVIZ
asupra propunerii legislative privind instituirea ajutorului financiar lunar pentru persoanele din fostele localităţi necooperativizate în perioada comunistă, care au fost obligate să livreze la fondul centralizat al statului, prin sistemul de contractări şi achiziţii, produse animaliere şi agroalimentare
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind instituirea ajutorului financiar lunar pentru persoanele din fostele localităţi necooperativizate în perioada comunistă, care au fost obligate să livreze la fondul centralizat al statului, prin sistemul de contractări şi achiziţii al statului, prin sistemul de contractări şi achiziţii, produse animaliere şi agroalimentare, trimisă cu adresa nr. Pl x 648 din 15 decembrie 2009 şi înregistrată cu nr. 31/1130 din 15 decembrie 2009.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a respins propunerea  legislativă în şedinţa din 25 noiembrie 2009.

Potrivit dispoziţiilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din  2 februarie 2010.
Iniţiativa legislativă are ca obiect de reglementare acordarea unui ajutor lunar persoanelor cu vârsta de peste 70 de ani, care nu au alte venituri, domiciliază în localităţi necooperativizate în timpul regimului communist şi care au lucrat în gospodării individuale fiind obligate să livreze produse animaliere şi agroalimentare la fondul centralizat al statului.
Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ nr. 878 din 27.07.2009 şi punctul de vedere al Guvernului transmis prin adresa nr. 2241 din 01.09.2009, prin care nu susţine adoptarea propunerii legislative.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei iniţiative legislative, întrucât, iniţiatorii propunerii legislative nu precizează sursele financiare necesare aplicării măsurilor propuse, încălcându-se astfel dispoziţia art. 138 alin. (5) din Constituţia României, republicată

Totodată, în conformitate cu prevederile Legii nr. 416/2001 privind venitul minim garantat, cu modificările şi completările ulterioare, familiile şi persoanele singure, cetăţeni români, au dreptul la un venit minim garantat, ca formă de asistenţă socială. Venitul minim garantat se asigură prin acordarea ajutorului social lunar, în condiţiile prevăzute de această lege. Instituirea venitului minim garantat se întemeiază pe principiul solidarităţii sociale, în cadrul unei politici naţionale de asistenţă socială.

Este de precizat şi faptul că, începând cu data de 1 ianuarie 2010, a intrat în vigoare Legea nr. 263/2008 privind sistemul de pensii şi alte drepturi de asigurări sociale ale agricultorilor, conform căreia asiguraţii au obligaţia să plătească contribuţii la sistemul de pensii pentru agricultori şi au dreptul să beneficieze de prestaţii de asigurări sociale care se acordă sub formă de pensii, indemnizaţii, ajutoare şi alte tipuri de prestaţii.
În raport de obiectul şi conţinutul reglementării,  propunerea legislativă face parte din categoria legilor ordinare. 
            PREŞEDINTE,                        
                                                SECRETAR,

               Daniel BUDA              

